钦定古今图书集成/理学汇编/文学典/第091卷 > 胡翰
## 钦定古今图书集成/理学汇编/文学典/第091卷 > 胡翰

按《明外史》本传：“翰字仲申，金华人。幼聪颖异常儿。七
岁时，道拾遗金，坐守其人而还之。长从兰谿吴师道
游，博习经史。已从浦江吴莱学古文，复登同邑许谦
之门，学益邃。同郡黄溍、柳贯以文章名天下，见翰文，
称之不容口。游元都，公卿交誉之。与武威余阙、宣城
贡师泰尤善。或劝之仕，不应。既归，遭天下大乱，避地”
南华山，著书自适。文章与宋濂、王祎相上下。太祖下
金华，召见，命与许元等会食中书省。后侍臣复有荐
翰者，召至金陵。时方籍金华民为兵。翰从容进曰：“金
华人多业儒，鲜习兵籍之徒糜饷耳。”太祖即罢之。授
衢州教授。洪武初，聘修《元史》。书成，受赉归。爱北山泉
石，卜筑其下，徜徉十数年而终，年七十有五。所著有
《春秋集义》，文曰《胡仲子集》，诗曰《长山先生集》。